Paterna acorda amb els venedors del mercat ambulant ampliar el nombre de llocs amb total seguretat
20/04/2021

# Paterna acorda amb els venedors del mercat ambulant ampliar el nombre de llocs amb total seguretat

[![Paterna acuerda con los vendedores del mercado ambulante ampliar el número de puestos con total seguridad ](/images/noticias/2021/04/7136/7136_lg.jpg)](/images/noticias/2021/04/7136/7136_lg.jpg)

20.04.2021

L'Ajuntament ha acordat amb els representants dels venedors ambulants establir 3 torns de mercat i que els comerciants puguen assistir 2 de cada 3 dimarts, fins a un màxim de 53 llocs, 9 més que fins ara

L'Ajuntament de Paterna ha acordat amb l'Associació representativa de venedors no sedentaris de la Comunitat Valenciana (AIVAV) una modificació en els torns del mercat ambulant que permetrà que els comerciants puguen muntar el seu lloc dos de cada tres dimarts.  
  
Aquest acord, que permet que el mercat dels dimarts tinga fins a 53 llocs, s'ha aconseguit després d'oferir diverses opcions als venedors amb la finalitat de permetre que desenvolupen la seua activitat amb més freqüència i sempre salvaguardant la seguretat dels usuaris i usuaris del mercat pel que fa a la contenció del coronavirus.  
  
Així ho ha anunciat hui el regidor de Comerç, Fernando Carrión, qui ha explicat que “vam proposar als venedors una ampliació de la superfície del mercat per a permetre un major aforament però, finalment, els representants dels comerciants han optat per establir torns que permetran que dos terços d'ells puguen muntar cada dimarts, fins a un màxim de 53 llocs”.  
  
Fins a la setmana passada, el màxim de llocs era de 44 però amb aquest acord, i la nova divisió dels llocs, els venedors podran estar a Paterna dos de cada tres dimarts.  
  
Aquesta mesura estarà vigent des de demà, 20 d'abril i mentre estiga vigent la Resolució de Conselleria de 6 de novembre per a delimitar l'expansió del Covid-19.  
  
El regidor Carrión ha recordat que “l'Ajuntament també ha suspés la taxa d'ocupació de via pública del mercat ambulant durant l'exercici 2020 i durant el primer semestre del 2021 per a fer costat al sector i alleujar la situació derivada de la crisi sanitària”.  
  
A més, Paterna ha sigut la primera ciutat de l'àrea metropolitana a posar en marxa les ajudes Parèntesi del Pla Resistir, a la qual han presentat sol·licitud 28 venedors de mercats no sedentaris amb domicili fiscal a Paterna.  
  
El mercat ambulant de Paterna no ha cessat la seua activitat en cap moment des del 9 de juny, després del confinament, mantenint-se sense interrupció tots els dimarts des de llavors, aplicant els protocols anticovid necessaris a cada moment.